RÅDETS FORORDNING (EF) Nr. 1866/2005
af 8. november 2005
om forlængelse af den delvise suspension af den endelige antidumpingtold, der blev indført ved forordning (EF) nr. 258/2005 på importen af visse sømløse rør af jern eller ulegeret stål med oprindelse i Kroatien og Ukraine
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (i det følgende benævnt »grundforordningen«), særlig artikel 14, stk. 4,
under henvisning til forslag fra Kommissionen, forelagt efter høring af Det Rådgivende Udvalg, og
ud fra følgende betragtninger:
A. PROCEDURE
(1)
Efter en fornyet undersøgelse i overensstemmelse med artikel 11, stk. 3, i grundforordningen indførte Rådet ved forordning (EF) nr. 258/2005 (2) (»forordningen om endelig told«) en antidumpingtold på 38,8 % på importen af visse sømløse rør af jern eller ulegeret stål (»SR«) med oprindelse i Kroatien og en antidumpingtold på 64,1 % på importen af visse sømløse rør af jern eller ulegeret stål med oprindelse i Ukraine, med undtagelse af importen af varer fra Dnipropetrovsk Tube Works (»DTW«), som er omfattet af en antidumpingtold på 51,9 % (»de gældende foranstaltninger«). Forordningen om endelig told ændrede den endelige antidumpingtold, der blev indført ved forordning (EF) nr. 348/2000 (3), og ophævede muligheden for at blive undtaget fra told, der var nævnt i artikel 2 i forordning (EF) nr. 348/2000.
(2)
Ved afgørelse 2005/133/EF (4) suspenderede Kommissionen delvis den endelige antidumpingtold for en periode på ni måneder med virkning fra 18. februar 2005.
B. GÆLDENDE FORANSTALTNINGER VEDRØRENDE IMPORT AF SR FRA RUMÆNIEN OG RUSLAND
(3)
Ved forordning (EF) nr. 2320/97 blev der indført antidumpingtold på importen af SR med oprindelse i bl.a. Rumænien og Rusland (5). Ved afgørelse 97/790/EF (6) og 2000/70/EF (7) blev der godtaget tilsagn fra eksportører i bl.a. Rumænien og Rusland. Ved forordning (EF) nr. 1322/2004 (8) blev det af forsigtighedsgrunde besluttet ikke længere at anvende de gældende foranstaltninger for import af SR med oprindelse i Rumænien og Rusland på grund af visse fællesskabsproducenters konkurrencebegrænsende adfærd (9).
C. BEGRUNDELSE FOR AT FORLÆNGE DE EKSISTERENDE FORANSTALTNINGER
(4)
Ifølge artikel 14, stk. 4, i grundforordningen kan antidumpingforanstaltninger suspenderes, hvis det er i Fællesskabets interesse, og hvis markedsvilkårene midlertidigt har ændret sig i et omfang, der giver grund til at formode, at der ikke vil ske skade som følge af suspensionen. Antidumpingforanstaltningerne kan suspenderes ved Kommissionens afgørelse i en periode på ni måneder. Artikel 14, stk. 4, præciserer også, at suspensionen kan forlænges med højst et år, hvis Rådet træffer afgørelse herom på forslag fra Kommissionen. I henhold til artikel 14, stk. 4, kan de pågældende antidumpingforanstaltninger desuden til enhver tid genindføres, hvis begrundelsen for suspensionen ikke længere er gyldig.
(5)
Efter at de endelige antidumpingforanstaltninger blev delvis suspenderet ved afgørelsen, har Kommissionen fortsat overvåget markedssituationen for SR, specielt importstrømmene fra Kroatien og Ukraine.
(6)
En undersøgelse af de seneste importstrømme viser, at importen fra Kroatien og Ukraine er forblevet på et meget lavt niveau.
(7)
Markedssituationen må derfor anses for at være den samme, som da foranstaltningerne blev delvis suspenderet. Da importniveauet fra Kroatien og Ukraine er meget lavt, anses det i denne specifikke situation for usandsynligt, at der igen vil blive påført EF-erhvervsgrenen skade, hvis den delvise suspension af foranstaltningerne blev forlænget. Så længe de nuværende markedsvilkår er fremherskende, hvor importen af varer fra Rusland og Rumænien sandsynligvis vil bevare deres stærke position, kan der næppe ventes en væsentlig stigning i importen fra Ukraine og/eller Kroatien. Det er derfor usandsynligt, at der igen vil blive forvoldt skade som følge af en forlængelse af suspensionen. På grund af de særlige omstændigheder, som f.eks. har medført, at foranstaltningerne vedrørende importen fra Rusland og Rumænien ikke er blevet anvendt, mener man, at den told på 23 % og på 38,5 %, der blev fastsat i den oprindelige undersøgelse for henholdsvis Kroatien og Ukraine, vil være tilstrækkelig til at fjerne skadevoldende dumping.
(8)
Af ovenstående grunde foreslås det i medfør af artikel 14, stk. 4, i grundforordningen at forlænge den delvise suspension af antidumpingforanstaltningerne på importen af SR i endnu et år.
(9)
Hvis begrundelsen for suspensionen ikke længere er gyldig, kan antidumpingforanstaltningerne genindføres, og den delvise suspension omgåede ophæves.
D. HØRING AF EF-ERHVERVSGRENEN
(10)
I overensstemmelse med artikel 14, stk. 4, i grundforordningen har Kommissionen underrettet EF-erhvervsgrenen om, at den har til hensigt at forlænge den delvise suspension af antidumpingforanstaltningerne, og erhvervsgrenen har fået lejlighed til at fremsætte bemærkninger. EF-erhvervsgrenen har ikke rejst indsigelser -
UDSTEDT FØLGENDE FORORDNING:
Artikel 1
Den delvise suspension af den endelige antidumpingtold, der blev indført ved Kommissionens afgørelse 2005/133/EF, forlænges indtil den 18. november 2006.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. november 2005.